Mecobenzon

Mecobenzon A/S, tidligere Medicinalco A/S og endnu tidligere Det Danske Medicinal- og Kemikalie-Kompagni A/S var en stor kemikalie- og farmacikoncern, stiftet 3. april 1919 som Det Danske Medicinal- & Kemikaliekompagni, der var en sammenslutning af fem gamle virksomheder.
I 1959 overtog Medicinalco, som det da hed, Alfred Benzon A/S og skiftede navn til Mecobenzon. I 1991 fusionerede firmaet med Nordisk Droge og Kemikalie A/S og blev til Nomeco.

Ved stiftelsen i 1919 overtog selskabet følgende ældre virksomheder:

 O.F. Asp, stearinlysfabrik og sæbefabrik. Grundlagt i 1857 af læge J.C.A. Bock (1813-1879) under hans morbroder, O.F. Asps (1803-1865) navn. Fabrikken var i familien Bocks eje indtil overtagelsen.
 L.P. Holmblad, grossererforretning, kortspils- og stearinlysfabrik. Grundlagt i 1777 af Jacob Holmblad (1736-1806) som farveri. Fra 1805 dreves tillige sæbefabrikation, og stearinlysfabrikken grundlagdes i 1892. Firmaet har navn efter grundlæggerens sønnesøn, Lauritz Peter Holmblad (1815-1890), som overtog det i 1842. Virksomheden var i familien Holmblads eje indtil overtagelsen.
 Gustav Lotze, kemisk fabrik og grossistforretning i medicinalvarer, Odense. Grundlagt 1863 af etatsråd Ernst Gustav Lotze (1825-1893), som tillige var indehaver af Odense Løveapotek. Efter hans død videreførtes firmaet af hans enke, fru Christiane Lotze (1832-1908), og efter hendes død af svigersønnen, godsejer Peter Johansen de Neergaard (1864-1940) indtil overtagelsen.
 Th. Lose & Co., materialhandel en gros og en detail. Grundlagt 1801 af E.G. Lotze. I 1833 overtoges forretningen af Th. Lose (1793-1878), der drev den med skiftende medindehavere til sin død. Derefter blev Fritz Hee (1843-1915), som var indtrådt i firmaet i 1870, eneindehaver, og efter hans død overtog sønnen, Andreas Hee, forretningen. Efter Andreas Hees død i 1916 videreførtes forretningen af hans enke, fru S. Hee indtil overtagelsen.
 A. Appelts Eftf., sæbefabrik. Grundlagt 1875 af A. Appelt, senere overtaget af Fritz Bock, der drev den indtil overtagelsen.

Foruden disse firmaer overtog koncernen i 1924 firmaet Edward Jacobsen, medicinalvarefabrik og grossistforretning, grundlagt af cand.pharm. Edward Jacobsen (1881-?).

Firmaet blev omdannet til aktieselskab (aktiekapital 500.000 kr.) under direktion af Niels F. Lucassen. A/S Det Danske Medicinal- & Kemikalie Kompagni videreførte disse virksomheder og oparbejdede en række nye fabrikker for medicinalvarer og kemikalier.

Selskabets første direktion bestod af civilingeniørerne Allan A. Bock (1890-1982), der havde været medindehaver af O.F. Asp fra 1917, og Johan E. Nyrop (1892-1959). I 1923 fratrådte imidlertid disse 2 direktører og i stedet indtrådte Niels F. Lucassen (1879-1951) som administrerende direktør.

Bestyrelsen bestod i 1950 af overretssagfører Niels Olesen (1881-), der var formand, apoteker Paul Scheel (1870-), professor Einar Lundsgaard (1899-1968), overretssagfører D.G.M. Bache (1880-1964) og amtmand Justus Saurbrey (1894-1987).

Aktiekapitalen var i 1950 på 4,5 mio. kr.

Selskabets hovedsæde lå på Prags Boulevard 37 på Amagerbro og siden i Alfred Benzon A/S's gamle hovedsæde på Halmtorvet 29, København.

Kilder 
 Danmarks ældste forretninger 1100-1911, Kraks Forlag 1950

Litteratur 
 Hans-Otto Loldrup (2014): Dansk Medicin, Historien om de danske medicinfabrikker, Loldrups Forlag, 

Etableret i 1919
Ophørt i 1991
Tidligere virksomheder i København
Industribygninger i København
Lægemiddelvirksomheder i Danmark